
Til minne om Gordon Murray,
ekte vesen-helbreder og helt

SCENE 1

EKST. ETSTEDS I EUROPA –1926 – NATT

En stor, ødslig, forfallen borg toner fram av mørket. Vi fokuserer på en brolagt plass utenfor borgen, stille, nifs og innhyllet i tåke.

Fem svartspanere nærmer seg borgen, prøvende og forsiktig. En sterk eksplosjon av kritthvitt lys slynger dem hulter til bulter.

Synsvinkelen bråsnur, og vi ser likene av dem ligge urørlig ved inngangen til en stor, inngjerdet park. En skikkelse (GRINDELWALD) kommer inn i bildet med ryggen mot kamera. Han ignorerer likene og stirrer opp mot nattehimmelen mens kameraet panorerer mot månen.

MONTASJE: Vi ser en rekke magiske avisoverskrifter fra 1926. Alle handler om GRINDELWALD-angrep verden over: NYTT GRINDELWALD-ANGREP I EUROPA, GALTVORT ØKER SIKKERHETEN, ANTIMAGISK STEMNINGSBØLGE, HVOR ER GRINDELWALD? KAN NOEN VÆRE TRYGG? Han er en alvorlig trussel mot magisamfunnet, og nå er han forsvunnet. Flimrende bilder viser ødelagte bygninger, branner, skrikende ofre. Artiklene veksler stadig fortere – den verdensomspennende jakten på Grindelwald fortsetter. Til slutt kjører kamera inn på en artikkel med bilde av Frihetsstatuen.

OVERGANG TIL:

SCENE 2

EKST. SKIP KOMMER GLIDENDE INN MOT NEW YORK – NESTE MORGEN

En lys, klar New York-dag. Kretsende måker.

Zoom inn på en person som sitter på en benk med ryggen til: SALMANDER FISLE, værbitt, senesterk, iført en gammel, blå frakk. Ved siden av seg har han en slitt, brun lærkoffert. En av låshaspene spretter opp av seg selv. SALMANDER bøyer seg fort og smekker den igjen.

Han tar kofferten på fanget, bøyer seg over den og hvisker:

SALMANDER:

Dougal – slapp av, er du snill. Ikke lenge igjen nå.

SCENE 3

EKST. NEW YORK – DAG

FUGLEPERSPEKTIV over New York.

SCENE 4

EKST. SKIP / INT. TOLLEN – KORT ETTER – DAG

Myldrende liv. SALMANDER trasker ned landgangen mens kamera kjører inn på kofferten.

TOLLER: (O.S.)

Neste!

SALMANDER står i tollen – en lang rad av pulter i et havneskur, hver med sin morske amerikanske toller. EN TOLLER gransker SALMANDERS svært slitte britiske pass.

TOLLER:

Britisk, hm?

SALMANDER:

Ja.

TOLLER:

Første besøk i New York?

SALMANDER:

Ja.

TOLLER:

(Viser til SALMANDERS koffert.)

Noe spiselig i den der?

SALMANDER:

(Holder hånden over brystlomma.)

Nei.

TOLLER:

Husdyr?

Koffertlåsen spretter opp igjen. SALMANDER kikker ned og lukker den fort.

SALMANDER:

Må se å få fikset den der – æh, nei.

TOLLER:

(Mistenksomt.)

Få se.

SALMANDER setter kofferten på pulten mellom dem, samtidig som han diskret vrir om en låseskive i messing til GOMPESIKKER.

TOLLEREN vrir kofferten rundt mot seg, trykker inn smekklåsene og åpner lokket. Vi ser:

Pysjamas, diverse kart, en notatbok, en vekkerklokke, et forstørrelsesglass og et Håsblås-skjerf. Så er han fornøyd og lukker kofferten.

TOLLER:

Velkommen til New York.

SALMANDER:

Takk.

SALMANDER tar imot passet og kofferten.

TOLLER:

Neste!

SALMANDER går ut av tollskuret.

